Judecătorii Curții de Apel București au decis, luni, printr-o sentință definitivă, falimentul Regiei Autonome de Distribuţie şi Transport al Energiei Termice (RADET). Magistrații au respins apelurile făcute în proces, fiind menţinută decizia din aprilie 2019 a Tribunalului Bucureşti, prin care a fost declarat falimentul RADET.

Astfel încât, cu scopul de a soluționa problema provizoriu este necesară oprirea agentului termic pentru apă caldă şi căldură pentru 48 de ore, începând cu 11 noiembrie 2019, ora 23.30. Potrivit RADET, furnizarea agentului termic va fi reluată în 48 de ore. Această soluție este luată pentru a asigura continuitatea furnizării agentului termic pe toată durata desfăşurării lucrărilor din tronsonul final.

Anterior apariției deciziei instanței, primarul Gabriela Firea a dat asigurări că bucureștenii vor avea apă caldă și căldură. Gabriela Firea a declarat că: „Indiferent de sentința de astăzi, bucureștenii vor avea în continuare apă caldă și căldură. Am luat măsuri din timp pentru a putea garanta continuitatea agentului termic în Capitală.”

Primarul General, Gabriela Firea: „Fac precizarea că o eventuală lichidare a RADET nu înseamnă dispariția sistemului de termoficare, pentru că activitatea Regiei va fi preluată de Compania Municipală Termoenergetica. Reamintesc bucureștenilor că am preluat RADET, în 2016, în insolvență de facto, și că am solicitat în repetate rânduri acordul consilierilor generali pentru o soluție de reorganizare a activității acestei regii, însă abia în luna februarie, în acest an, a fost acceptată soluția înființării Companiei Municipale Termoenergetica.

Subliniez că, în ultimii 3 ani de zile, RADET a inițiat cea mai amplă campanie de reparații și înlocuiri de subansamble tehnice din ultimii ani, fiind inlocuiți aproximativ 180 kilometri conductă pe circuitele primar şi secundar, din care 30 de kilometri pe rețeaua primară, iar restul pe rețeaua secundară. Pentru anul 2019, se preconizează că vor fi inlocuiți până la finalul sezonului rece 64 kilometri de rețea, din care peste 20 de kilometri de rețea primară”, arată comunicatul de presă al primăriei.

Gheorghe Piperea, administratorul judiciar RADET, a anunțat potrivit comunicatului de presă că: „Nu credem în declararea falimentului, întrucât interpretarea noastră este aceea că nu este permis de legislația în vigoare.”

RADET se află în insolvență din 2016. Pe 17 aprilie 2019, la peste 2 ani de la intrarea în insolvență, Tribunalul București a decis falimentul. RADET a acumulat datorii de circa 3,9 miliarde lei către Societatea Comercială Electrocentrale București (ELCEN), producătorul de energie termică, și avarii la rețea din ce în ce mai dese, timp în care administratorul judiciar nu a reușit să vină cu un plan de reorganizare.